Xi darba kont ta' użu. Kont twil u dritt, mislut. Nofroq l-arja waqt li ngħaqqad il-wajers. Il-fuq il-fuq fejn in-nies jilwu għonqhom 'il fuq u jindunaw li qatt ma jistgħu jilħqu b'idejhom. B'rispett lejja l-wajers kienu jistiraw dritti, dritti. Daqs xemgħa. U bħax-xemgħa kienu jħallu l-belt tixgħel. Mertu tiegħi wkoll. U meta inti tmur tistkenn taħt is-saqaf ta' dak li ssejjaħ darek, mikrija jew mixtrija, kont issib id-dawl b'għafsa ta' swiċċ. U jekk il-lejl hu iswed u bla ebda stilla, ma kienx jagħmillek wisq differenza. Għax il-bozza tal-mija f'kamartek tixgħellek id-dinja tiegħek. Fija imma ċert li qatt ma ħsibt. Fl-irdoss u l-wens tal-bozza ma kontx taħseb f'min qiegħed barra. Bħal kif jien dak iż-żmien ma kontx naħseb f'dak li qed ikewwes il-faħam biex jgħaddi l-kurrent ġewwa l-wajers li qed inżomm jien stess. U la qed nitkellmu fuq dak li jidher, kont nogħxa meta kienu jiġu jiżbgħuni u nidher tant frisk. Bħal kif inti tħossok meta xxidd libsa ġdida. Illum jien xjaħt. Bħal kif xjaħet dil-belt. Minn hawn fuq kull ma qed nara, bjut maħmuġa u ħġieġ imkisser. Qisu m'hawn ħadd li għadu joqgħod hawn. U dawl allura m'hemmx bżonn. Il-wajers inqatgħu, u minn dritti u stirati saru kobba suf, li ma jsaħħnux imma jsaddu biss. Kultant jiġi xi sturnell ipoġġi fuqi. M'għadniex nintimidah. Għadni twil imma għad fini personalità inqas minn lasta ta' xkupa. Imma llum is-sema differenti. Is-senilità tiegħi għal darba se ninsieha u nitpaxxa bil-kuluri u l-forom li hawn fuqi. Dan ir-ritratt huwa meħud minn Francesca Galea. Aktar ritratti partikolari ta' Francesca Galea jinsabu
Arblu